《解连环 为王碧栖词丈题寒城旅眺图》
清代·李慎溶

倚筇人懒，正昏鸦秃树，古城秋晚。蓦忆著、王粲当时，搁归计西风，鬓霜轻换。

异地登临，恨犹带、故园心眼。问乡愁此际，不用悲笳，已是难缓。

年芳去人渐远。对沉吟尚有，图画疏散。纵赚得、词赋江关，叹踪迹平生，倩谁能绾。

有限回程，奈也被、暮云遮断。更凄迷、夕阳尽处，数声过雁。

作者简介：李慎溶，字稚清，闽县人。同县孙员外鸿谟室，江苏同知李宣龚妹。